LT
2023 6 12
Europos Sąjungos oficialusis leidinys
C 205/33
2023 m. balandžio 14 d. pareikštas ieškinys byloje Europos Komisija / Bulgarijos Respublika (Byla C-237/23) (2023/C 205/37) Proceso kalba: bulgarų Šalys Ieškovė: Europos Komisija, atstovaujama U. Małecka, L. Malferrari ir N. Nikolova
Atsakovė: Bulgarijos Respublika
Ieškovės reikalavimai Ieškovė Teisingumo Teismo prašo:
1. pripažinti, kad nepriėmusi visų 2019 m. birželio 20 d. Europos Parlamento ir Tarybos direktyvą (ES) 2019/1024 dėl atvirųjų duomenų ir viešojo sektoriaus informacijos pakartotinio naudojimo (1) įgyvendinančių įstatymų ir kitų teisės aktų arba bet kuriuo atveju nepranešusi apie juos Komisijai, Bulgarijos Respublika neįvykdė įsipareigojimų pagal šios direktyvos 17 straipsnio 1 dalį;
2. įpareigoti Bulgarijos Respubliką sumokėti fiksuotąją sumą, atitinkančią didesniąją iš toliau nurodytų sumų: i) 1 800 eurų per dieną, padaugintą iš dienų skaičiaus, skaičiuojamo nuo dienos po direktyvoje numatyto perkėlimo termino pabaigos iki įsipareigojimų nevykdymo nutraukimo dienos, arba, jeigu įsipareigojimai toliau nevykdomi, iki sprendimo paskelbimo šioje byloje dienos; arba ii) minimalią fiksuotąją 504 000 eurų sumą;
3. jeigu 1 punkte nurodytas įsipareigojimų neįvykdymas tęsis iki sprendimo šioje byloje paskelbimo dienos, įpareigoti Bulgarijos Respubliką sumokėti Komisijai 9 720 EUR piniginę baudą už kiekvieną dieną nuo sprendimo šioje byloje paskelbimo dienos tol, kol Bulgarijos Respublika nevykdys įsipareigojimų pagal direktyvą;
4. priteisti iš Bulgarijos Respublikos bylinėjimosi išlaidas.
Ieškinio pagrindai ir pagrindiniai argumentai 2019 m. birželio 20 d. Europos Parlamento ir Tarybos direktyvoje (ES) 2019/1024 dėl atvirųjų duomenų ir viešojo sektoriaus informacijos pakartotinio naudojimo nustatytos būtiniausios taisyklės, reglamentuojančios pakartotinį naudojimą ir praktinę tvarką, kad būtų palengvintas pakartotinis esamų viešojo sektoriaus dokumentų ir mokslinių tyrimų duomenų naudojimas, siekiant skatinti atvirųjų duomenų naudojimą ir skatinti inovacijas produktų ir paslaugų srityje.
Remiantis direktyvos 17 straipsnio 1 dalimi, valstybės narės privalo užtikrinti, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip nuo 2021 m. liepos 17 d.
Iš valstybių narių taip pat tikimasi, kad jos nedelsdamos Komisijai pateiks priimtų nuostatų tekstą.
2021 m. rugsėjo 29 d.
Komisija nusiuntė Bulgarijos Respublikai oficialų pranešimą, o 2022 m. balandžio 6 d. – pagrįstą nuomonę.
Nepaisant to, vis dar nėra priimta direktyvos įgyvendinimo priemonių ir jos nepateiktos Komisijai.
(1)
OL L 172, 2019, p. 56.